KIRJALLINEN KYSYMYS E-3324/01

esittäjä(t): Patricia McKenna (Verts/ALE) komissiolle

(29. marraskuuta 2001)

Aihe: Metsänviljelyaineiston rekisteröinti ja suojelu

Aikooko komissio ryhtyä toimiin suojellakseen sellaisia yhteisön metsiköitä, jotka on rekisteröity metsänviljelyaineiston pitämisestä kaupan annettujen direktiivien 66/404/ETY(1), 71/161/ETY(2) tai 1999/105/EY(3) mukaisesti ja joita voidaan nykyisin hakata ilman asianmukaista arviointia?

Irlannin metsähallitus (Coillte Teo) on hakannut yli 1 474 hehtaaria rekisteröityjä siemenkeräysmetsiköitä ilman minkäänlaisia lisenssisopimuksia, mikä edellyttäisi tapauskohtaista arviointia, vaikka koko rekisteri kattaa vain 3 715 hehtaaria ja vain 20 prosenttia Irlannin metsänviljelyaineistosta on peräisin kotimaisista lähteistä. Lisäksi direktiivin edellyttämän kansallisen metsänviljelyaineistorekisterin laatimisen antaminen maan suurimman puutavaranhakkaajan Coillte Teon tehtäväksi ei ole edellä mainittujen direktiivien mukaista, koska näissä nimenomaan kielletään oikeushenkilöitä tai jonkin valtion vastuulla olevia pitämästä yllä tällaisia rekistereitä, jos nämä saavat taloudellista etua direktiivien mukaisten toimenpiteiden seurauksena.

Aikooko komissio tämän vuoksi ryhtyä toimiin sen varmistamiseksi, että jokaisessa EU-tukea metsänistutuksia varten saavassa jäsenvaltioissa, myös Irlannissa, kansallisten siemenkeräysmetsiköiden direktiivin mukaisesta rekisteröinnistä vastaavat vain riippumattomat pätevät tahot ja että rekisteröinnin jälkeen metsiköitä ei saa hakata, ellei asianmukaista arviointia ole tehty ja tarvittavia edellytyksiä direktiivin noudattamiseksi ole täytetty?

(1) EYVL B 125, 11.7.1966, s. 2326.

(2) EYVL L 87, 17.4.1971, s. 14.

(3) EYVL L 11, 15.1.2000, s. 17.

David Byrnen komission puolesta antamatäydentävä vastaus

(9. huhtikuuta 2002)

Metsänviljelyaineiston pitämisestä kaupan 14. kesäkuuta 1966 annetussa direktiivissä 66/404/ETY ja 22. joulukuuta 1999 annetussa direktiivissä 1999/105/EY säädetään vaatimuksista, joiden on täytyttävä, ennen kuin jäsenvaltioiden toimivaltaiset viranomaiset voivat hyväksyä perusaineiston, kuten rekisteröidyt metsiköt, joihin arvoisa parlamentin jäsen viittaa kysymyksessään.

Lisäksi näissä direktiiveissä säädetään, että vain hyväksyttyä perusaineistoa käytetään sellaisen metsänviljelyaineiston tuottamiseen, joka on niin korkealaatuinen, että sitä voidaan pitää kaupan yhteisössä. Hyväksytty perusaineisto on sisällytettävä kansalliseen lajikeluetteloon.

Hyväksyttyä perusaineistoa tarkastetaan säännöllisin väliajoin. Lupa peruutetaan, jos hyväksynnälle asetetut yhteisön vaatimukset eivät enää täyty.

Yhteisössä ei kuitenkaan ole yleisesti säädetty hyväksytyn perusaineiston suojelemisesta, säilyttämisestä, erityisestä hyödyntämisestä tai perusaineistolle myönnetyn luvan peruuttamisesta muusta kuin edellä mainitusta syystä. Jäsenvaltiot voivat periaatteessa päättää itse omistusoikeuksia noudattaen perusaineiston poistamisesta tai tuhoamisesta, esimerkiksi kasvien terveyden suojelemiseksi. Tämä koskee myös luonnollisilla kasvupaikoilla tapahtuvaa suojelua ja kasvien geenivarojen kestävää käyttöä kasvattamalla ja pitämällä kaupan kyseisiä lajikkeita. Komissio voi edellä mainittujen direktiivien mukaisesti edistää tällaista perusaineiston suojelua myöntämällä vapautuksia lisäysaineiston kaupan pitämiselle asetetuista vaatimuksista, mutta suojeltavien lajikkeiden valinta kuuluu jäsenvaltioiden tehtäviin.

Tästä syystä komissio ei voi yhteisön lainsäädännön nojalla ryhtyä toimiin rekisteröityjen metsikköjen suojelemiseksi.